runetrust/blame-folketinget-dk huggingface dataset:
Morten Messerschmidt (DF), 2006-10-10:
Mener fru Antonsen ikke, at det er en fuldstændig hovedløs måde at forhandle på, at man igangsætter en proces, hvor man kan se, at landene ikke opfylder kriterierne, men hvor man på forhånd har besluttet sig for, at de inden en given dato, indgangen til 2008, skal med alligevel uanset problemerne med svinepest, uanset de fuldstændig horrible eksempler på børneinstitutionsområdet, uanset landbrugssektoren, som ligner noget fra Morten Korchs dage, og uanset at område for område er på et niveau, der overhovedet ikke hører til i EU-kredsen?
Nick Hækkerup (S), 2008-04-14:
Den fortsatte vækst og velstand i Danmark, herunder mulighederne for at levere en ordentlig offentlig service med gode normeringer i daginstitutionerne, med folkeskoler, hvor ungerne trives og lærer noget, og en ordentlig og værdig ældrepleje, er med andre ord afhængig af, at nye videnstunge virksomheder kommer til, og at de eksisterende videnstunge virksomheder trives og er i udvikling.
Kristian Thulesen Dahl (DF), 2019-10-03:
Man må jo sige, at dem, vi oftest taler om, når vi taler om seniorpension, når vi taler om Arne osv., er dem, der typisk har arbejdet inden for fysisk hårde brancher og i mange år, også inden for jobtyper, hvor man typisk ikke har fået så høje lønninger, og hvor opsparingen desværre ikke er så stor.
Steffen Larsen (LA), 2025-04-03:
Har hr. Zenia Stampe – jeg mener fru Zenia Stampe – ikke tænkt den konsekvens igennem, altså til at de problemer, vi får ud af det her, også kan være nogle af de problemer, som netop medfører den højredrejning, som hr. Mikkel Bjørn taler om?
Sophie Hæstorp Andersen (S), 2008-05-29:
Siden 2001 har der gentagne gange været fokus på nødvendigheden af, at vi skaffer behandlingstilbud til den sidste gruppe stofmisbrugere, som igen og igen har forsøgt sig med metadonbehandling, stoffri behandling, og alskens underlige ting og sager, men som alligevel ikke har kunnet komme ud af stofmisbruget.
Tom Behnke (FRI), 2001-01-23:
For det med hastigheden ser vi i Frihed 2000 som et problem, både det, at der er nogle, der kører for stærkt, og også det, at man både i kommissionen og i regeringen fokuserer utrolig meget på hastighed og på hastighed alene; det er en fejl. Hastighed i sig selv er ikke farlig.
Henrik Rejnholt Andersen (M), 2023-05-31:
Så lidt omkring fiskeriaftalen i forbindelse med vores møde med jeres store fisker, kan vi godt kalde ham, der fisker oppe i Nordnorge: Er der nogen afklaring på, hvad det vil betyde for de færøske fiskere deroppe, hvis de skal ud af de russiske farvande?
Peder Hvelplund (EL), 2020-02-26:
Det forhindrer jo ikke, at man kan træffe de afgørelser, for det er fuldstændig rigtigt, at det er grundlovssikret, at Folketinget også kan beslutte at bryde konventionerne, hvis det er det, man vil, men jeg skal bare høre, om hr. Marcus Knuth har et problem med, at vi i Indfødsretsudvalget også har brudt konventionerne, og om det er noget, der gør, at hr. Marcus Knuth mener, at vi skal ændre den praksis, der er i Indfødsretsudvalget, så vi naturligvis respekterer de internationale konventioner, vi har tilsluttet os.
Bertel Haarder (V), 2007-03-13:
Jeg vil godt understrege, at der jo ikke er noget som helst i vejen for, at den, der laver kaffe eller løser andre opgaver for menighedsrådet, kan inviteres med til møderne, ja, man kan også invitere suppleanterne med, så ingen skal sidde og være utrygge for, at man er for få til menighedsrådsmøder; man kan nemt supplere sig.
Peter Skaarup (DD), 2025-01-09:
Men det er vel egentlig ret logisk, at hvis konsekvensen af at gennemføre et forslag solo, altså Danmark alene, om permanent grænsekontrol er, at vi ryger ud af Europol, ryger ud af det samarbejde, som giver os rigtig meget, fordi vi kan trække på oplysninger fra andre lande om østeuropæiske kriminelle, der kører hele Europa rundt og laver kriminalitet – vi vil jo gerne have de oplysninger – altså hvis vi ryger ud af det, bare fordi vi nu, bang, siger nej til det hele, så har vi jo ikke opnået det, vi gerne vil.
Rasmus Lund-Nielsen (M), 2024-11-12:
Det lyder enkelt at bede techgiganterne om at bevise, at deres platforme ikke skader unge, men jeg har svært ved at se, hvordan vi kan håndhæve det i praksis, fordi de største skadevirkninger ved de sociale medier består, som jeg ser det, af de her aktiviteter, som de fortrænger: fællesskab, socialt samvær, bevægelse, søvn.
Anders Johansson (KF), 2017-10-12:
Formålet med lovforslaget er at gennemføre dele af forsikringsdistributionsdirektivet, og direktivet har til formål at beskytte forbrugeren, så man, uanset hvor man køber sin forsikring, om man køber den direkte fra et forsikringsselskab eller fra en agent eller fra en anden formidler, er underlagt den samme beskyttelse.
Hanne Severinsen (V), 2001-05-17:
Og det er også for os meget vigtigt, at vi bekæmper alle forestillinger om, at kvinder er underordnet mænd, som vi bl.a. ser i nogle af de mere fundamentalistiske lande. Derfor er det altså også vigtigt, at vi fortsætter arbejdet med at støtte de undertrykte kvinder, og vi står fast på, at vold mod kvinder aldrig kan være noget, man kan undskylde med særlige kulturelle omstændigheder; det gælder også et spørgsmål som omskæring.
Ane Halsboe-Jørgensen (S), 2024-04-25:
På den måde har vi jo flere og flere steder fået opbygget, at vi selvfølgelig tilbyder en hjælpende hånd, når man kommer til Danmark og har brug for hjælp, men at man f.eks. i det her tilfælde skal have arbejdet 2½ år ud af de seneste 10 år for at få den høje og fulde pakke.
Bodil Kornbek (KRF), 2002-04-11:
Derfor har biblioteksmidlerne også hidtil støttet denne del af dansk kultur, samtidig med at de også har været samfundets anerkendelse af, at bøger stilles til rådighed for offentligheden. Men nu skal det altså kun være forfattere, der får mere end 5.000 kr. om året i bibliotekspenge, der får del i disse midler.
Hans Kristian Skibby (DD), 2023-03-30:
Ekstraordinære situationer kræver også ofte ekstraordinære beslutninger, og det er jo også en ekstraordinær beslutning, at der er kommet en nødindgrebsforordning fra EU, og det er også en ekstraordinær situation, at man kan sætte så store spørgsmålstegn ved den måde, man har haft praksis på i forhold til både beskatning, men også i forhold til sikring af den frie kommercielle tilgang, også til at levere energi rundtomkring i de europæiske lande.
Karina Lorentzen Dehnhardt (SF), 2020-05-19:
Vi ved, at de indsatte kommer ind med så mange psykiske problemer, der gør, at de ryger, for de sidder og dulmer deres nerver, og vi spærrer dem inde længere og længere tid, fordi vi heller ikke har fængselsbetjente, der kan passe på dem, og så skal de være låst inde længere tid, og så tager de en smøg i cellen, og så ryger de i isolationsfængsel.
Claus Hjort Frederiksen (V), 2004-03-25:
Det er såvel store som små skridt, men de vedrører alle sammen de livs- og arbejdsvilkår, der kendetegner børnefamiliernes hverdag. Vi skal desuden se på de rammer, der findes for den enkelte families dagligdag i form af boligforhold, sundhedstilstand, arbejdsforhold og pasningsmuligheder, og som er med til enten at fremme gode betingelser for familien eller sætte begrænsninger for familien.
Henning Hyllested (EL), 2014-12-09:
Vi har lige set det i forbindelse med den aftale om flyrejser, som er indgået via Statens og Kommunernes Indkøbs Service A/S, hvor man jo altså har åbnet op for, at Norwegian pludselig får tildelt en række ruter, selv om Norwegian notorisk er et lavprisselskab, der benytter sig af nøjagtig finter som løntryk osv., som jeg før var inde på.
Lars Løkke Rasmussen (V), 2004-03-09:
Situationen er jo den, at vi har med et område at gøre, som langt hen ad vejen er lovreguleret, hvor vi ved lov har sikret nogle minimumsrettigheder, og hvor vi så samtidig har et sæt stærke faglige anbefalinger, som jeg nu sætter styrke bag, idet jeg til landets amter siger, at der er et betydeligt rum for forbedring, og at det er min klare anbefaling, at amterne træder ind og undersøger mulighederne for, hvordan man kan fylde det rum ud. Det kan der være mange veje til lokalt, det kan være et spørgsmål om arbejdstilrettelæggelse, men det kan også være et spørgsmål, som handler om organisering, altså hvor mange fødesteder man skal have, og endelig bliver vi altså nødt til også at have et øje åbent for, at det jo grundlæggende også handler om, hvilke jordemoderressourcer der er til stede.
Ole Løvig Simonsen (S), 1997-11-21:
Det er meget afgørende for mig at understrege det faktum, for det, der også er fremtiden for Boligministeriet, er, at det ikke kun beskæftiger sig med regulering, men også forholder sig til de markedsorienterede kræfter og prøver på at se, hvordan man kan stimulere dem og støtte dem, så de får et større volumen.
Pernille Vermund (NB), 2023-04-25:
Så ja, det er vores største problem, og det har, som jeg sagde, konsekvenser på alle parametre i vores samfund, i hverdagslivet, i nattelivet, i velfærdsinstitutionerne, vi ser det i børnehaverne, i folkeskolen, i gymnasierne og i vores retssystem.
Magni Arge (T), 2017-05-31:
Økonomisk selvstændighed kræver dog ikke kun udfasning af bloktilskuddet og finansiering til endnu ikke hjemtagne sagsområder, men også skarp politisk prioritering og satsning på yderligere vækst i det eksporterende erhvervsliv, så vi kan opretholde en langtidsholdbar levestandard, som er konkurrencedygtig i forhold til nabolandene.
Ellen Trane Nørby (V), 2017-02-03:
Vi er i høj grad i gang med et sporskifte i styringen af sundhedsvæsenet, hvor det hidtidige fokus på aktivitet og produktivitet bliver finjusteret, så vi får et moderne og et mere balanceret fokus på aktivitet, kvalitet, omkostninger og patientsikkerhed inden for de midler, som vi prioriterer til sundhedsområdet.
Lars Løkke Rasmussen (V), 2012-10-04:
Vil den rulle dagpengereformen tilbage med Enhedslisten, eller vil den seriøst gå i forhandlinger med bl.a. mit parti om en kontanthjælpsreform, om en grænsehandelspakke og om en erhvervsskattepakke, der kan lette byrderne for virksomhederne, give danskerne optimismen igen og sætte gang i vores erhvervsliv?
Karina Adsbøl (DF), 2016-12-01:
Generelt er minoritetssærhensyn efterhånden mere reglen end undtagelsen, og i Dansk Folkeparti ønsker vi at stoppe den udvikling, ved at vi som lovgivere siger klart fra og forbyder dette og tager de tiltag, der skal til, for at stoppe de misforståede særhensyn.
Eigil Andersen (SF), 2014-02-18:
Dermed kommer man som udlejer ikke ud for overraskelser; man ved, hvad man går ind til, og det betyder, at det problem, som Liberal Alliance vil løse, kan man allerede nu løse på en anden måde, som vel at mærke ikke har de uheldige bivirkninger, som Liberal Alliances forslag indebærer.
Mette Frederiksen (S), 2024-04-19:
Det gælder også i rigsfællesskabet, og derfor er jeg rigtig glad for det tætte samarbejde, vi nu har fået etableret mellem vores tre lande, både på det udenrigspolitiske, det sikkerhedspolitiske og det forsvarspolitiske område, ikke mindst takket være vores nye kontaktudvalg.
Samira Nawa (RV), 2021-01-12:
Men jeg vil også sige, at der er en anden gruppe borgere, som også kan blive ramt af arbejdsløshed og blive sendt ud på det arbejdsmarked, som vi ser i dag, men hvor vi ikke – hverken i Folketinget eller i befolkningen – på samme måde stiller os sammen og siger, at vi vil give en håndsrækning til de svageste; at vi vil hjælpe dem på kanten af arbejdsmarkedet osv.
Peter Hummelgaard (S), 2020-12-01:
Taksigelser, fordi vi for første gang i mange, mange år – jeg tror, fru Jette Gottlieb sagde siden 2001, men sandheden er nok, tror jeg, at vi skal længere tilbage, nemlig til begyndelsen af 1990'erne – udvider lønmodtagernes grundlæggende rettigheder på vores arbejdsmarked.
Peder Hvelplund (EL), 2026-01-29:
Men når vi fremsætter forslaget sådan her, er det netop, fordi vi gerne vil imødekomme, at det her kunne være et skridt på vejen og en mulighed for Socialdemokratiet til at indtage det synspunkt, man havde engang, nemlig tilbage i 2014, hvor det her var en del af indfødsretsloven, hvilket gjorde, at unge mennesker, der var født og opvokset i Danmark, havde en lettere erklæringsadgang.
Finn Sørensen (EL), 2013-04-05:
Dog vil vi sige, at vi, hvis vi kunne skærpe tonen på det område, så faktisk tror, at vi ville begrænse problemet med illegal arbejdskraft ret væsentligt, for den ville jo ikke være her, hvis ikke der var virksomheder i Danmark, der så en interesse i at ansætte disse mennesker, som opholder sig ulovligt, og derfor kunne det være en god idé at kigge lidt mere på, hvordan vi kan skærpe tonen over for sådan nogle virksomheder.
Margrete Auken (SF), 1998-01-29:
Og jeg tager ikke skade af at køre 90-100 km i timen, men det er dér, irritationspunkterne opstår. Så kan vi få lastbilerne til at køre lovligt, vil det selvfølgelig fremme færdselssikkerheden overalt, og derudover vil det øge kapaciteten.
Søren Søndergaard (EL), 1999-05-25:
Og man skriver: »alene dette viser hulheden i regeringens forslag, og Dansk Folkeparti kan således ikke støtte det«. Derfor vil jeg godt have lov at læse op, hvad der står på side 10 i betænkningen: »Der er for nylig fremkommet oplysninger om, at der efter dekryptering af hidtil utilgængeligt database i stasiarkivet er opstået væsentlig
Charlotte Dyremose (KF), 2002-10-03:
Vil det sige, at jeg skal forstå hr. Mogens Lykketoft sådan, at de pensionister, der inden for de næste 10 år skal have udbetalt den pension, de selv har opsparet, kan føle sig sikre, men at de, der indbetaler og skal være pensionister senere end det, kan regne med - i hvert fald hvis hr. Mogens Lykketoft nogen sinde kommer i regering igen - at skulle skyde en hvid pind efter de penge, som de har måttet indbetale?
Mette Frederiksen (S), 2019-11-12:
Og så må jeg bare sige, at sådan et initiativ som Sociolancen i København tror jeg også er noget af det, der skal til, for der er for mange af vores psykisk syge, der ender som patienter på det somatiske område, uden at det i virkeligheden er det, der er deres største udfordring.
Anne Baastrup (SF), 2010-05-18:
Men jeg kan også bekræfte, at der i bemærkningerne står, at der ikke er administrative udgifter forbundet med det her, samtidig med at vi jo har fået et svar fra ministeren, der går på, at man selvfølgelig regner med, at sagsbehandleren tager fra Randers til Furesø Kommune, hvis der opstår konkrete problemer.
Kathrine Olldag (RV), 2021-05-12:
Det er et langt, sejt træk, men regeringen fremsætter jo tit og ofte både lovforslag, som er forsimplende, eller som er tilretninger, eller som er opgraderinger eller moderniseringer eller forklaringer af nogle af de ting, som der allerede ligger, og så har der jo også været lovning på, at vi får nogle flere sådan, hvad skal man sige, organiserede forsimplingstiltag.
Mette Gjerskov (S), 2013-04-24:
F.eks. kunne jeg i løbet af 2012 se, at der skete en meget uheldig udvikling med eksporten af smågrise til Tyskland, hvor smågrisene i stedet for at blive opdrættet i en stald i Danmark og blive slagtet på et slagteri, hvor kødet kunne blive forædlet – og alt det kunne skabe arbejdspladser – så blev puttet i lastbiler og kørt til Tyskland og opfedet.
Birte Weiss (S), 1997-11-07:
Jeg kan også oplyse, at Socialministeriet i samarbejde med Sundhedsministeriet har iværksat en evaluering af bistandslovens regler om plejeverderlag til mennesker, der passer en nærtstående, som er døende, og som ønsker at tilbringe den sidste tid i eget hjem.
Peder Hvelplund (EL), 2024-11-07:
Min oplevelse i Indfødsretsudvalget er jo, at langt størsteparten af dem, der søger en dispensation, er unge mennesker, som på grund af f.eks. beskæftigelseskravet ikke får muligheden for at få de fulde rettigheder i samfundet, altså stemmeret, selv om det er mennesker, der passer deres uddannelse.
Ole M. Nielsen (KRF), 2000-05-05:
Vi kender alle sammen historien om ingeniøren, der er ansat på en virksomhed til at lave en eller anden bette dims til en maskine, og hvor den dims kun skal have lov til at holde lige nøjagtig 2 år, mens man tidligere konstruerede den ud fra, at den skulle holde så længe som muligt.
Mette Thiesen (NB), 2021-02-10:
Men i Danmark har vi kristne helligdage, fordi de er en del af vores nationale værdifællesskab, og fordi vores land er bygget på en kristen kultur, og jeg kan næsten høre det lidt på ministeren, men nu spørger jeg alligevel, om ministeren ikke godt kan se, at det jo bliver udvandet, når kommunale selskabers kontrakter anerkender muslimske helligdage.
Ole Vagn Christensen (S), 2002-12-11:
Kalder man det ikke rent hykleri, at man i en tid, hvor man sådan set kan være ansvarsfri, bare kan stå og kritisere andre for det, de gør, og prøve at køre det op, som om man sådan set er lønmodtagernes frelser? Jeg har helt klart den opfattelse, at det, jeg har hørt her fra hr. Poul Nødgaard, er, at hr. Poul Nødgaard er gået bort fra det synspunkt, så længe vi har det system, som vi har.
Søren Egge Rasmussen (EL), 2020-05-05:
Kan ordføreren ikke se, at der er et dilemma i det her med, at vi skal frem til at reducere vores kvælstofudvaskning til vandmiljøet markant og så samtidig har nogle regler, som ikke giver kommunerne lov til at kunne sige nej til en udvidelse, hvis det er sådan, at ansøger ligesom holder sig inden for de gængse regler?
Rosa Lund (EL), 2024-12-17:
Jeg er glad for, at regeringen har svaret klokkeklart på de spørgsmål, vi har stillet, og bekræftet, at den her lov ikke på nogen måde handler om at stoppe kritik af staten Israel, for selvfølgelig er det på sin plads at kritisere Israel for deres krigsforbrydelser mod civile palæstinensere, selvfølgelig er kritik af staten Israel ikke antisemitisme, og selvfølgelig hører antisemitisme ingen steder hjemme i vores samfund.
Lisbeth Bech Poulsen (SF), 2015-02-18:
Jeg er enig med ministeren i, at det her også er blevet et stort folkeligt ønske, for specielt når det kommer til at bruge skattekroner, når det handler om at sende udbudsopgaver ud til private virksomheder, så rammer det folk ekstra hårdt på deres retfærdighedssans, at skattekronerne skal gå til firmaer, der så gemmer dem væk i skattely og ikke betaler skat, så de på den måde ikke bidrager til fællesskabet.
Ole Sohn (SF), 2006-01-18:
Det er et godt forslag, som er lavet med udgangspunkt i, at vi har samlet de grupper op på arbejdsmarkedet, som ikke er omfattet af en aftalt barselfond, hvilket skaber en større lighed på arbejdsmarkedet og dermed bedre mulighed for at få kompensation ved graviditet og fødsel.
Merete Riisager (LA), 2018-04-26:
Det, vi netop ønsker at gøre for at assistere kommunerne i deres arbejde med stu'en og styrke forældrenes indsigt i, hvilke muligheder der er, er jo bl.a. at lave en stu-portal, sådan at vi kan synliggøre stu-tilbud og udbrede viden om best practice, så de kommuner, som ikke har været helt lige så gode som de bedste, kan lade sig inspirere og forbedre deres praksis.
Søren Espersen (DF), 2019-11-29:
Jeg tror nu ikke, vi får en tilsvarende diskussion af et tilsvarende problem, som vi havde med Rusland, for jeg tror netop, at man på de der usikre markeder, som også hr. Henrik Dahl er inde på, godt er klar over, at der er en usikkerhed forbundet med det.
Pia Kjærsgaard (DF), 2000-11-23:
Vil man nu bare oplyse, hvad det egentlig er, det betyder i forhold til konventionerne, eller har man sat et arbejde i gang, som betyder, at man vil se på, hvordan konventionerne virker; se på, om vi måske er dem, der lever allerbedst op til dem; se på, at der er andre lande, som også har underskrevet konventionerne, men som forholder sig anderledes til dem uden at overskride dem?
Ida Auken (RV), 2016-04-08:
Den proces bliver drevet mest effektivt og hurtigst og på en måde, så forbrugerne har et bredt udvalg af produkter, hvis det sker på EU-plan, for hvis Danmark alene gør det, vil det bare betyde, at der er rigtig mange produkter, der ikke kan sælges i Danmark, især på kosmetikområdet.
Kristian Thulesen Dahl (DF), 2002-12-09:
Gjellerup, som mente, at det her, vi havde lavet, jo var symbolpolitik, at det har vi hørt fra Socialdemokratiets side tidligere. Nu kan jeg forstå, at Socialdemokratiet, dem, der har valgt at stemme for ældrechecken, gør det. Selv om de synes, den er elendig, så gør de det for at sende et signal.
Ida Auken (RV), 2014-11-28:
Jamen når branchen og Forbrugerrådet er så langt fra hinanden, at den ene side vil have en ordning, der koster mellem 0,5 mia. kr. og 1,5 mia. kr., og den anden side slet ikke vil have en ordning, så kan man jo blive nødt til at gå ind fra politisk hold og tage ansvar.
Peder Hvelplund (EL), 2022-01-20:
Er hr. Martin Geertsen så enig i, at det også bør omfatte f.eks. en større frisættelse af regionsklinikkerne, altså så man har muligheden for at etablere offentlige regionsklinikker, som ikke er underlagt reglerne om, at der konstant skal laves udbud, hvilket jo bryder muligheden for at have en mere fast tilknytning?
Dennis Flydtkjær (DF), 2020-01-16:
Men når det muligvis først er færdigt sidst på efteråret og vi skal nå at have et lovforslag i høring og nå at vedtage et lovforslag, så er der altså en god chance for, at vi kommer hen over årsskiftet, og det gør jo så, at vi er tilbage ved den her effekt, som vi har snakket om så mange gange herinde, altså sådan en stop-go-effekt, hvor det dræber elbilmarkedet, fordi man ikke kender til, hvordan afgiften er efter årsskiftet.
Hans Kristian Skibby (DD), 2023-06-01:
Så hørte jeg også ordføreren sige, at der er en god dialog med branchen, men jeg kunne læse i Avisen.dk, at de har sagt, at de måtte stille sig tilfreds med to stykker smørrebrød, for det var det, de fik ud af den dialog – så man skal åbenbart vælge at tale med mad i munden.
Samira Nawa (RV), 2024-05-07:
Radikale Venstre er en del af aftalen om at skabe øget tryghed for erhvervsdækningsafgiftspligtige virksomheder, og det sker konkret med det her lovforslag, hvor man indfører en stigningsbegrænsning på 10 pct. for erhvervsdækningsafgiften.
Flemming Oppfeldt (V), 1998-01-23:
Der er altså ved at ske noget med den ældre generation, og det vil igen sige, at vi står med nogle ældre, som føler, at de kan noget mere; men alligevel falder de alle sammen brat fra, fordi vi har indført nogle forskellige ordninger for dem over 60 år, og spørgsmålet er, om SF har en målsætning om at øge erhvervsfrekvensen for de over 60-årige. Venstre har følgende alternativer til det system, SF foreslår:
Charlotte Dyremose (KF), 2014-02-18:
Beslutningsforslaget her peger på det kæmpestore problem, nogle helt almindelige familier – det minder jeg om – ganske, ganske ofte har stået med: Man får arbejde et andet sted, eller man skal læse eller uddanne sig et andet sted i en periode, eller man får børn og har brug for noget større at bo i, og man tør simpelt hen ikke udleje den lille lejlighed, som man ikke længere kan være i af enten geografiske eller familiemæssige årsager, for man aner ikke, om man nogen sinde kommer ud af situationen, og man aner ikke, om man kan få sine udgifter dækket.
Elisabeth Geday (RV), 2005-05-27:
Heldigvis er det jo sådan, at de mængder, det i dag er tilladt at tilsætte, betyder, at man vil kunne spise et halvt kilo spegepølse om dagen uden at blive syg af de tilsatte stoffer, og det er jo trods alt mere, end de fleste af os plejer at spise af den slags.
Rasmus Nordqvist (SF), 2021-05-05:
Jamen beslutningsforslaget handler om overskydende vacciner, og hvis vi skal bruge nogle vacciner til at bytte med andre, hvis vi skal bruge nogle vacciner, fordi vi laver en plan, der handler om, at vi skal genvaccinere, og at vi derfor skal have et ekstra lager, så er de jo ikke overskydende.
Sophie Løhde (V), 2012-03-29:
Det kunne næsten være interessant at spørge nu, hvor rollerne er byttet om, om Sundhedsministeriet og Finansministeriet, der afgav et høringssvar til rigsrevisor, har ændret mening til indholdet af de høringssvar, de gav, og dermed lige pludselig skulle være blevet af en anden opfattelse.
Lene Espersen (KF), 2003-02-19:
Lige nu er kapaciteten endda udnyttet meget nær de hundrede procent også i Danmark, og det gør jo altså, at de modsatrettede hensyn, som jeg talte om før, altså at man skal afsone under mindst restriktive vilkår, og at nærhedsprincippet naturligvis også betyder noget, ikke mindst for folk, der afsoner, og som gerne vil være tæt på deres familie, en gang imellem medfører, at man kommer til at afsone under forhold, der ikke er ideelle.